b'\n_START_ARTICLE_\nHasmik Papian\n_START_PARAGRAPH_\nHasmik Papian (Erevan, 2. rujna 1961.), armenska je sopranistica i najpoznatija armenska operna pjeva\xc4\x8dica. Nastupala je u gotovo svim europskim dr\xc5\xbeavama, Japanu, Izraelu, Latinskoj Americi i diljem Sjedinjenih Dr\xc5\xbeava. Izme\xc4\x91u ostalog, ostvarila je umjetni\xc4\x8dku suradnju s Pl\xc3\xa1cidom Domingom, Valerijem Gergijevom, Jamesom Morrisom, Jamesom Conlonom, Riccardom Mutijem i dr._NEWLINE_Ro\xc4\x91ena je 1961. u Erevanu, glavnom gradu Armenije, tada dijelu Sovjetskog saveza. Ve\xc4\x87 s pet godina pokazala je zanimanje za sviranje violine. Maturirala je na Dr\xc5\xbeavnom konzervatioriju u Erevanu prvo violinu, a potom i pjevanje. Nakon prvih nastupa u Armenskoj dr\xc5\xbeavnoj operi u Erevanu, uslijedila su gostovanja u Bonnskoj i Njema\xc4\x8dkoj operi u D\xc3\xbcsseldorfu, a kasnije i u Metropolitanskoj operi i Carnegie Hall u New Yorku, operi u San Francicscu, Washingtonskoj nacionalnoj operi, milanskoj La Scali, pari\xc5\xa1koj Op\xc3\xa9ri Bastille, Gran Teatre del Liceu u Barceloni, Teatru Real u Madridu, londonskoj Wigmore Hallu, Be\xc4\x8dkoj dr\xc5\xbeavnoj operi i Muskivereinu, kao i u sanktpeterbur\xc5\xa1kom Marijinskom teatru, Nizozemskoj operi u Amsterdamu i drugdje._NEWLINE_Na pjeva\xc4\x8dkom natjecanju\xc2\xa0\xc2\xbbBelvedere\xc2\xab\xc2\xa0u Be\xc4\x8du 1990. godine osvojila je nekoliko prvih nagrada, me\xc4\x91u kojima i onu za reprertoar pjevan u Velikom teatru u Var\xc5\xa1avi. Za svoj rad Armenija ju je odlikovala naslovom "narodne umjetnice" kao i kulturnim veleposlanikom Armenije u svijetu. Za svoje doprinose armenskoj kulturi patrijarh Karekin II. odlikovao ju je 2005. godine Redom svetog Mesropa Ma\xc5\xa1toca i Redom svetog Sahaga i Mesropa. Ameri\xc4\x8dki list The Washington Post njezinu je ulogu Norme u istoimenoj operi prozvao najboljom svoga vremena.'